ธนาคารออมสิน ขับเคลื่อนนโยบายรัฐ ประชารัฐสร้างไทยภาคกลาง ชูฐานราก ร่วมพลิกฟื้นความเชื่อมั่นเศรษฐกิจไทย
ธนาคารออมสิน ขับเคลื่อนนโยบายรัฐ ประชารัฐสร้างไทยภาคกลาง ชูฐานราก ร่วมพลิกฟื้นความเชื่อมั่นเศรษฐกิจไทย นายอุตตม สาวนายน รัฐมนตรีว่าการกระทรวงการคลัง เปิดเผยภายหลังเป็นประธานในงาน "เศรษฐกิจฐานราก พลิกความเชื่อมั่นเศรษฐกิจไทย" ว่า การจัดสัมมนาในครั้งนี้นับเป็นโอกาสดีที่จะช่วยให้สถาบันการเงินของรัฐ SMEs กลุ่ม Start up และภาคีเครือข่ายทั้งภาครัฐและเอกชน ร่วมระดมความคิดเห็นในหัวข้อ "เศรษฐกิจฐานราก อนาคตไทย อนาคตเรา" เพื่อร่วมกันพัฒนาชุมชนต่างๆ ให้เข้มแข็ง โดยในปี 2563 ธนาคารออมสิน ในฐานะสถาบันการเงินของรัฐ จะเปิดศูนย์ยกระดับคุณภาพชีวิตเศรษฐกิจฐานรากของธนาคารออมสิน จำนวน 100 แห่ง ครอบคลุมทั่วทั้งประเทศ ด้วยกลไก 3 สร้างคือ สร้างความรู้ สร้างอาชีพ สร้างตลาด/สร้างรายได้ และสร้างโอกาสเข้าถึงแหล่งทุน เพื่อพัฒนาคุณภาพชีวิตให้กับประชาชน พร้อมมุ่งส่งเสริมให้ประชาชนรายย่อย โดยเฉพาะกลุ่มผู้มีบัตรสวัสดิการแห่งรัฐได้เข้าถึงความรู้ในอาชีพ การพัฒนาอาชีพ ได้ฝึกฝนและสามารถเข้าถึงแหล่งเงินกู้เพื่อนำไปเป็นทุนประกอบอาชีพสำหรับการเข้าถึงแหล่งเงินทุนในระบบ ธนาคารออมสินได้เตรียมสินเชื่อประชารัฐสร้างไทยธนาคารประชาชน 5..5..5 วงเงิน 2,500 ล้านบาท ให้กู้รายละไม่เกิน 50,000 บาท ดอกเบี้ยคงที่ 0.50% ต่อเดือน โดยมีระยะผ่อนชำระเกิน 5 ปี (60 งวด) เพื่อให้ผู้ประกอบการอาชีพอิสระรายย่อยและผู้มีรายได้น้อย ได้นำเงินไปเป็นทุนหมุนเวียน โดยผู้กู้สามารถใช้บุคคล หรือบรรษัทประกันสินเชื่ออุตสาหกรรมขนาดย่อม (บยส.) ค้ำประกันได้ นอกจากนี้ยังมีสินเชื่อพัฒนาองค์กรชุมชน (รายบุคคล) สำหรับกลุ่มผู้ประกอบการโฮมสเตย์ เพื่อนำเงินทุนไปปรับปรุงหรือขยายกิจการ วงเงินกู้ไม่เกิน 1 ล้านบาท ระยะเวลาผ่อนชำระ 3-7 ปี สามารถใช้บุคคล หลักทรัพย์ หรือ บยส. ค้ำประกันได้ โดยอัตราดอกเบี้ยมี 2 แบบ หากใช้บุคคล หรือ บยส.ค้ำประกัน อัตราดอกเบี้ยคงที่ 0.75% ต่อเดือน หากใช้หลักทรัพย์ค้ำประกัน อัตราดอกเบี้ย MRR+1.50% ต่อปี อย่างไรก็ตาม เชื่อว่าการดำเนินงานดังกล่าวจะช่วยให้ประชาชนมีคุณภาพชีวิตที่ดีขึ้น ลดความเหลื่อมล้ำ สามารถสร้างพื้นฐานและพัฒนาเศรษฐกิจของประเทศได้